b"\n_START_ARTICLE_\nAtenci\xc3\xb3 domicili\xc3\xa0ria\n_START_PARAGRAPH_\nL'atenci\xc3\xb3 domicili\xc3\xa0ria es refereix a un tipus o model d'atenci\xc3\xb3 social o sanit\xc3\xa0ria que es presta a una persona en el lloc on viu, amb l'objectiu de mantenir-la en el seu entorn habitual i aconseguir aix\xc3\xad el seu m\xc3\xa0xim nivell de salut, qualitat de vida, benestar i autonomia. L'atenci\xc3\xb3 a domicili consisteix en atencions personals, dom\xc3\xa8stiques, de suport psicosocial i familiar i relacions amb l'entorn._NEWLINE_Segons el Departament de Treball, Afers Socials i Fam\xc3\xadlies de la Generalitat de Catalunya, els serveis d'atenci\xc3\xb3 domicili\xc3\xa0ria s\xc3\xb3n el conjunt organitzat de recursos i accions adre\xc3\xa7ades a les persones que, per ra\xc3\xb3 d'edat, depend\xc3\xa8ncia o discapacitat tenen limitada l'autonomia per realitzar les activitats b\xc3\xa0siques de la vida di\xc3\xa0ria o requereixen atenci\xc3\xb3 permanent i a dist\xc3\xa0ncia. Aix\xc3\xad, s\xc3\xb3n considerats com a tals, els serveis d'ajuda a domicili (conjunt de tasques que es realitzen a la llar de persones o fam\xc3\xadlies que es troben, per motius f\xc3\xadsics o socials, en situacions de mancan\xc3\xa7a d'autonomia temporal o permanent per poder realitzar les tasques habituals de la vida quotidiana) i els serveis de les tecnologies de suport i cura (serveis de telealarma i teleassist\xc3\xa8ncia, que presten suport i cura durant les vint-i-quatre hores del dia al domicili mateix de les persones benefici\xc3\xa0ries que no reben serveis d'atenci\xc3\xb3 residencial)."